  Анжелика Тихонова корреспондент 18-тӥ гудырикошконэ Удмуртиын удмурт крезьгурчиез, кырӟасез, дышетӥсез, мер ужасез Геннадий Корепанов-Камскиез тодэ ваё. Туннэ солы 92 арес тырмысал. Геннадий Михайлович 1929-тӥ арын Дэбес ёросысь Яг гуртын вордӥськиз. Удмуртиын ӧнерлыко крезьгур удысэз кылдытӥсьёс пӧлы пыриз. Крезьгурчи «Любушка» опереттаеныз, «Италмас» балетэныз, «Чипчирган» опера-балетэныз но мукет ужъёсыныз тодмо луиз. Озьы ик романсъёс, гимнъёс, сатирической сценкаос, шулдыр эктон крезьгуръёс гожъяз – ваньмыз пыр Удмуртилэсь туссэ возьматыны тыршиз. Шаерамы Геннадий Корепанов-Камскийлэсь ужъёссэ туж яратӥзы, гажазы. Ӵем гинэ сое «певец земли удмуртской», «певец прикамских зорь», «удмуртский соловей», «удмуртский Моцарт», «Великий сын удмуртского народа» нималлязы. Тыршемез понна Геннадий Михайловичез пӧртэм данъетъёсын пусйизы. Соос пӧлын Ужысь Горд Знамя орден, Дружбы народов орден, Удмурт Элькунлэн дано кунмуртэз ним. Улонысь 2001-тӥ арын 4-тӥ куартолэзе кошкиз. Тодэ вайытом, крезьгурчилэсь но элькунысьтымы мукет дано муртъёслэсь вордӥськем нуналъёссэс «О праздничных днях и памятных датах Удмуртской Республики» катэн тодон возён нуналъёс сямен юнматӥзы. Кемалась ик ӧвӧл Герман Корепановез буре вайизы.  Тегъёс: Мерлык Ижкар Удмуртия удмуртъёс крезьгурчиос  